遺安堂
作者：任希夷
朝代：宋

paragraphs: 苴茅動龔勝，屠晝恐王蠋。
二君夭天年，千載歎莫贖。
今代史伯存，危行光往躅。
繄昔開禧年，狂童叛吾蜀。
非招詎肯往，全身不受辱。
平林萃羣鴞，高飛獨黄鵠。
屹如中流柱，烱若崑山玉。
元氣頼以存，餘風厲頹俗。
平生慕龐公，以安貽嗣續。
豈爲萬鍾加，居然一丘足。
晚山雲自歸，春風草還綠。
代謝紛吾前，靈臺獨無欲。
一從身落南，先廬蜀江曲。
中間亂離瘼，幾人惠文觸。
爛額皆論功，考槃終不告。
臨風一長謠，白駒在空谷。